|  |
| --- |
| *Директни плащания* |

**1. На 5 септември 2019 г. изтече срокът, в който земеделските стопани трябваше да задържат в стопанствата си заявените за подпомагане животни по схемите за обвързана подкрепа за животни.** Периодът на задържане на животните е 80 дни, считано от деня, следващ последния ден за подаване на заявления за подпомагане. За Кампания 2019 периодът на задържане на животните беше от 17 юни до 5 септември 2019 година включително. През периода на задържане земеделските стопани имаха възможност да заменят заявените животни с други, които отговарят на изискванията за подпомагане по схемите за обвързано подпомагане за животни към момента на замяната. Земеделските стопани заявили за подпомагане за Кампания 2019 животни по Схемата за преходна национална помощ за овце-майки и/или кози-майки имат ангажимента да ги отглеждат до 25 септември 2019 г. включително.

|  |  |
| --- | --- |
| *Визия за ОСП след 2020 г.* |  |

**2. Финландското председателство ще съсредоточи вниманието си върху изменението на климата и горите** **във време на дълбока несигурност около Брекзит и дългосрочния бюджет на Европейския съюз, заяви министърът на земеделието и горите на Финландия г-н Яри Леппя** **по време на заседанието на Комисията на ЕП по земеделие и развитие на селските райони на 4 септември.** Представяйки основните приоритети на председателството той подчерта, че са необходими устойчиви мерки за борба с изменението на климата и Финландия желае да постигне напредък по този належащ въпрос по време на 6-месечния си мандат. Неформалният съвет по земеделие, който трябва да се проведе в Хелзинки (22-24 септември), ще обсъди улавянето на въглерода. Председателството ще се стреми да постигне общ подход по пакета от реформи. Има необходимост от допълнителни дискусии особено относно зелената архитектура и новия модел на изпълнение. Г-н Леппя също така подчерта важността на принципа за опростяване, както и признаването на разликата в условията между държавите членки. Министърът на земеделието и горите на Финландия поиска Европейската комисия да представи предложения за преходния период възможно най-скоро, с цел да се даде яснота за земеделските стопани и държавите членки. Той открои важността на горската стратегия и необходимостта да излезе с нова версия за периода след 2020 г., която би била още по-ефективна. Г-н Леппя определи новините за горските пожари в Бразилия като много тревожни. Увеличението на земеделските площи е един от факторите за тези пожари. Подчерта, че най-важно е да се предотврати обезлесяването в бъдеще. Търговското споразумение между ЕС и Меркосур също е приоритет за финландското председателство. Важен проблем е болестта африканска чума по свинете, която бързо се разпространи в Китай и Далечния Изток през тази година.

**3. На свое заседание на 4 септември Комисията по земеделие и развитие на селските райони на Европейския парламент постигна съгласие да предаде трите доклада за реформата на ОСП, вече приети от предишната Комисията, както и да внесе своето променено виждане за бюджета за 2020 г. в Комисията по бюджета**. Председателят на Комисията Норберт Линс заяви, че членовете са се съгласили да поискат от Председателския съвет (председателя на ЕП и лидерите на политически групи) да им се позволи да възобновят работата си по реформата на Общата селскостопанска политика на ЕС на основата на одобрените през месец април тази година доклади относно Регламентите за Стратегическите планове на ОСП и Общата организация на пазарите- на 1 април и относно финансирането, управлението и мониторинга - на 8 април. Това означава, че Комисията избягва рестартиране на законодателната процедура от самото начало. Искането за запазване на трите досиета ще бъде изпратено до Конференцията на председателите на комисии, която ще се проведе на 17 септември, след което те от своя страна ще го изпратят на Председателската конференция, която се очаква да реши на 19 септември дали да предаде текстовете на ЕП или да поиска от новата Комисия по земеделие да започне отново работа по тях. В случай, че досиетата от предишния мандат се изпратят в пленарна зала, една или повече политически групи или поне 38 евродепутати могат да поискат да върнат досиетата обратно в Комисията по земеделие, което ще позволи на новите членове на ЕП да внесат изменения и да адаптират текста. В противен случай депутатите ще имат шанс да внесат изменения в пленарна зала, съгласно обичайната законодателна процедура. Следващата среща на Комисията е насрочено за 25 и 26 септември.

|  |  |
| --- | --- |
| *Още от ЕС и света* |  |

**4. В свое обръщение до Председателя на Комисията по земеделие на Европейския парламент (ЕП) Норберт Линс, председателят на Комисията по околна среда Паскал Канфен пледира за продължаване на сътрудничеството между двете комисии по реформата на ОСП и по-специално по досието за стратегическите планове на ОСП.** Според него позицията, която парламента трябва да приеме, следва да бъде адресирана не само към земеделските проблеми, но също и към екологическите. Изтъква, че Комисията по околна среда не желае да рестартира процедурата от самото начало, тъй като това би удължило времето за реакция, а забавянето би отслабило позицията на Европейския парламент пред Съвета. Паскал Канфен предлага среща между двамата председатели преди пленарното заседание в средата на септември (16-19) за обсъждане и гарантиране на бърз и гладък процес, както и постигане на балансирани компромиси между двете комисии. Според председателят на Комисията по околна среда, подобен подход би бил в интерес на парламента, на гражданите и на земеделските стопани, ако получи широка подкрепа в пленарната зала, предвид бъдещите преговори със Съвета.

**Приложение 1**

**Първа дискусия с бранша за новата ОСП след 2020 г.**

По време на срещата беше представена и новосформираната Координационна група за изготвяне на Стратегически план за ОСП към МЗХГ и механизмът за комуникация със заинтересованите страни. Комуникационната стратегия включва срещи с бранша за обсъждане на важните теми, информационен портал, комуникация чрез електронната поща на Координационната група и създаване на мобилно приложение за Новата ОСП.

Предвижда се средствата от Европейския фонд за развитие на селските райони да бъдат по-малко за сметка на националното финансиране. Но това не засяга само страната ни, а всички държави членки като цяло. По отношение на директните плащания, един от най-важните моменти касае сближаване на нивата на плащанията между държавите членки, или т.н. външна конвергенция. Правилото е в рамките на следващия седемгодишен период средствата за директни плащания постепенно да нарастват, докато се покрие 50% от разликата между настоящото национално ниво и нивото от 90% от средното за ЕС.

Редица държави членки, включително и България, заявиха че таваните на директните плащания следва да бъдат определени на национално ниво и да бъдат доброволни, за да се осигури ефективна приложимост. Предложението на Европейската комисия относно таваните за директни плащания въвежда съществена промяна в сравнение с прилаганото до момента прогресивно намаление и таван на плащанията, което засяга само Схемата за единно плащане на площ. Промяната е, че се въвежда редукция в плащанията по всички схеми за директни плащания, включително и за обвързаната подкрепа, еко-схемите, преразпределителното плащане и плащането за младите земеделски стопани. Позицията на страната ни е, че тези схеми са насочени към подпомагане на земеделските стопани в сектори със специфични проблеми и тяхното редуциране е нелогично и непоследователно. В съответствие с целта за осигуряване на по-съществена субсидиарност е необходимо да бъде оставено като национално решение дали да се поставят тавани на плащанията и скала на намаление. По този начин ще бъде дадена максимална възможност за отразяване на националните специфики и ситуации в отделните държави членки.

По отношение на обвързаната подкрепа, Комисията предлага намаление на средствата от прилаганите към момента 13% + 2% за протеинови култури, на 10%+2%. В рамките на дискусията участниците се обединиха около мнението, че обвързаната подкрепа е изключително важен инструмент за България и увеличаването на процента на подпомагане е много важно за бранша.

Относно предложението на Комисията за отпадане на възможността за прилагане на преходна национална помощ след 2020 г., страната ни ще продължава да настоява да бъде намерено приемливо решение, с цел поддържане на стабилността на доходите на земеделските стопани.